Diari Oficial de la Generalitat Valenciana


Sumari del DOGV 8867, del 27-07-2020 (2020/5946)

RESOLUCIÓ de 21 de juliol de 2020, del director general de Relacions amb les Corts, per la qual es publica el conveni sobre cooperació estadística i intercanvi d'informació entre l'Institut Nacional d'Estadística i la Generalitat, a través de la Conselleria d'Economia Sostenible, Sectors Productius, Comerç i Treball.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8867

Data del DOGV
:   27-07-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/5946


Data del document
:   21-07-2020

Organisme emissor
:   Presidència de la Generalitat

Tipus de document
:   Resolució

RESOLUCIÓ de 21 de juliol de 2020, del director general de Relacions amb les Corts, per la qual es publica el conveni sobre cooperació estadística i intercanvi d'informació entre l'Institut Nacional d'Estadística i la Generalitat, a través de la Conselleria d'Economia Sostenible, Sectors Productius, Comerç i Treball. [2020/5946]  
La Generalitat, a través de la Conselleria d'Economia Sostenible, Sectors Productius, Comerç i Treball, i l'Institut Nacional d'Estadística han subscrit, prèvia tramitació reglamentària, els dies 14 i 13 de febrer de 2020, respectivament, el conveni sobre cooperació estadística i intercanvi d'informació, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 26 de febrer de 2020 i número 88/2020, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 21 de juliol de 2020.- El director general de Relacions amb les Corts: Antonio Torres Salvador.  
  
  
Conveni sobre cooperació estadística i intercanvi d'informació entre l'Institut Nacional d'Estadística i la Generalitat Valenciana, a través de la Conselleria d'Economia Sostenible, Sectors Productius, Comerç i Treball  
  
Reunits  
D'una part, Juan Manuel Rodríguez Poo, president de l'Institut Nacional d'Estadística, nomenat mitjançant el Reial decret 1325/2018, de 22 d'octubre, que actua en nom i representació de l'Institut Nacional d'Estadística, en virtut de les atribucions que li confereix l'article 5.2 de l'Estatut de l'Institut Nacional d'Estadística, aprovat mitjançant el Reial decret 508/2001, d'11 de maig, i d'acord amb l'article 48.2 de la Llei 40/2015, d'1 d'octubre, de règim jurídic del sector públic.  
  
I, d'una altra, Rafael Climent González, conseller d'Economia Sostenible, Sectors Productius, Comerç i Treball, nomenat mitjançant el Decret 6/2019, de 17 de juny, del president de la Generalitat, pel qual nomena les persones titulars de les vicepresidències i de les conselleries, que actua en nom i representació d'aquesta conselleria, en virtut de les facultats que li confereixen la Llei 5/1983, de 30 de desembre, del Consell, i l'article 6.3 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, i expressament facultat per a aquest acte mitjançant l'Acord del Consell de 10 de gener de 2020.  
  
A l'efecte d'aquest conveni, l'expressió «les parts» designa conjuntament l'Institut Nacional d'Estadística i la Conselleria d'Economia Sostenible, Sectors Productius, Comerç i Treball.  
  
EXPOSEN  
Primer. Que les parts, conscients de la importància de mantindre i reforçar les relacions de cooperació estadística i l'intercanvi d'informació, d'acord amb el que s'estableix en les seues respectives lleis d'estadística, de la forma més adequada per al benefici mutu i, sobretot, dels usuaris de les estadístiques oficials estatals i autonòmiques, van subscriure amb data 29 d'abril de 2002 un acord marc sobre cooperació estadística i intercanvi d'informació, que s'ha desenvolupat de manera satisfactòria per a les dues parts i la vigència del qual ha finalitzat l'octubre de 2019.  
Segon. Que l'experiència adquirida en el desenvolupament de l'esmentat acord marc aconsella la continuïtat d'aquesta cooperació i el manteniment, de mutu acord, de canals operatius idonis per a l'intercanvi de la informació que haja de realitzar-se per a facilitar la realització de les estadístiques que els assigna el Pla estadístic nacional i el Pla valencià d'estadística, respectivament.  
Tercer. Que l'existència d'un interés mutu de l'Estat i de la CA en matèria estadística determina la conveniència de coordinar l'activitat estatal i autonòmica sobre aquest tema, atés que l'Estat gaudeix de competència exclusiva sobre estadístiques per a finalitats estatals, segons l'article 149.1.31 de la Constitució, i la Comunitat Valenciana té competència exclusiva sobre estadístiques d'interés de la Comunitat Autònoma segons l'article 49.1.32a de la Llei orgànica 5/1982, d'1 de juliol, d'Estatut d'Autonomia de la Comunitat Valenciana.  
Quart. Que la Llei 12/1989, de 9 de maig, de la funció estadística pública estableix en l'article 26.r que a l'Institut Nacional d'Estadística li correspon «La subscripció d'acords i convenis amb altres administracions públiques quant a les estadístiques que tinguen encomanades». Així mateix, l'article 41.1 de la mateixa norma recull que «Els serveis estadístics de l'Administració de l'Estat i de les comunitats autònomes podran subscriure convenis relatius al desenvolupament d'operacions estadístiques quan això convinga per al perfeccionament i l'eficàcia d'aquestes o per a evitar duplicitats i despeses».  
  
Cinqué. Que la Conselleria d'Economia Sostenible, Sectors Productius, Comerç i Treball és el departament de la Generalitat que assumeix les competències en matèria d'estadística, segons estableix el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i que, d'acord amb els articles 23 i 24 del Reglament de la Llei 5/1990, de 7 de juny, de la Generalitat, d'estadística de la Comunitat Valenciana, li correspon la representació de la Generalitat en aquesta matèria davant les altres administracions públiques, podent establir convenis de col·laboració de caràcter general subscrits, si escau, amb els corresponents organismes d'estadística, que seran de compliment obligat per als diferents agents de l'organització estadística de la Comunitat Valenciana.  
  
Per tot això, decideixen subscriure aquest conveni sobre cooperació estadística i intercanvi d'informació que té naturalesa de conveni marc en establir uns compromisos inicials que poden donar lloc a la subscripció de convenis específics entre les parts i que es regeix per les següents:  
  
CLÀUSULES  
  
Primera. Objecte del conveni  
El present conveni sobre cooperació estadística i intercanvi d'informació té com a objecte determinar les línies bàsiques de cooperació entre l'Institut Nacional d'Estadística i la Conselleria d'Economia Sostenible, Sectors Productius, Comerç i Treball (d'ara en avant, CESSPCT) i regular els mecanismes operatius per a l'intercanvi d'informació entre ambdues institucions.  
  
Segona. Compromisos i actuacions de les parts en relació amb la cooperació estadística  
Les parts es comprometen a intercanviar de manera ràpida i efectiva tota classe d'experiències i documents relatius a qüestions metodològiques de les estadístiques que tenen encomanades en els respectius plans d'estadística.  
Així mateix, es comprometen al fet que la col·laboració o intervenció de l'altra part en una operació estadística concreta conste en els respectius plans d'estadística.  
Qualsevol de les parts estudiarà i acceptarà, si escau, la subscripció dels convenis proposats per l'altra part per a la realització de les estadístiques estructurals que tinguen encomanades pels respectius plans estadístics.  
En aquest supòsit, en els qüestionaris de les operacions objecte dels convenis, figuraran els anagrames de les institucions signants i les referències normatives d'ambdues parts.  
De mutu acord, davant necessitats concretes d'informació de la CESSPCT, previstes en el Pla valencià d'estadística, les parts estudiaran la viabilitat de preveure en les estadístiques conjunturals de l'Institut Nacional d'Estadística aquestes necessitats concretes. Tot això, sense comprometre la rapidesa de difusió de les estadístiques, segons els compromisos nacionals i internacionals de l'Institut Nacional d'Estadística.  
  
  
Tercera. Compromisos i actuacions de les parts en relació amb l'intercanvi d'informació  
L'Institut Nacional d'Estadística i la CESSPCT reflectiran documentalment, en la forma que acorden, les necessitats d'informació de l'altra part per a atendre els compromisos i les obligacions establits en el Pla estadístic nacional o en el Pla valencià d'estadística, no únicament referent a l'elaboració de les operacions estadístiques contingudes en ells, sinó en altres activitats relacionades amb la infraestructura i els serveis desenvolupats per ambdues institucions.  
  
En els documents corresponents, que s'actualitzaran posteriorment amb la periodicitat que de mutu acord establisquen les parts, es detallaran per a cada operació tots els requeriments específics d'informació i les dates previstes per al seu lliurament.  
En el cas de cessió d'informació embargada de les estadístiques conjunturals i estructurals elaborades per l'INE, s'aplicarà el protocol que figurarà detallat en aquests documents.  
En el cas de les microdades corresponents a les operacions, la informació de les quals és objecte d'intercanvi, estaran disponibles d'acord amb els terminis que per a cada operació es fixen en aquests documents.  
En el cas d'intercanvi d'informació sobre directoris d'empreses i directoris sectorials de recerca i desenvolupament, s'aplicarà el protocol que figurarà detallat en els documents esmentats. Per a l'intercanvi d'informació sobre altres directoris diferents dels esmentats, o en altres condicions, es reflectirà documentalment en els documents d'intercanvi d'informació esmentats anteriorment.  
L'Institut Nacional d'Estadística i la CESSPCT establiran els mecanismes adequats perquè, en les dates previstes, la informació arribe al sol·licitant sense necessitat de sol·licitud específica en cada ocasió.  
  
Les dates de recepció de la informació que es recullen en la documentació abans al·ludida hauran de respectar els calendaris de disponibilitat de les estadístiques, si n'hi haguera.  
L'intercanvi d'informació a què s'al·ludeix en aquest apartat respectarà, en tot cas, el criteri de proporcionalitat entre el sol·licitat a l'altra part, que estarà determinat per les necessitats dels respectius plans estadístics i la finalitat concreta a què es destine la informació intercanviada.  
  
Quarta. Secret estadístic i protecció de dades  
L'Institut Nacional d'Estadística i la CESSPCT es responsabilitzaran, en els seus respectius àmbits, que la informació intercanviada, si estiguera protegida pel secret estadístic, s'utilitze de forma que la protecció de les dades individuals quede totalment garantida, i que tot el personal que participe en els treballs estadístics relacionats amb la informació intercanviada esmentada, estarà sotmés a l'obligació de preservar el secret estadístic, així com les altres restriccions que es deriven de l'aplicació de la Llei 12/1989, de 9 de maig, de la funció estadística pública, i de la Llei 5/1990, de 7 de juny, de la Generalitat, d'estadística de la Comunitat Valenciana. Es comprometen, així mateix, a respectar qualsevol altra exigència que es derive de la legislació vigent sobre intercanvi d'informació entre les administracions públiques i, molt especialment, en relació amb la protecció de les dades personals, segons el que s'estableix en la Llei orgànica 3/2018, de 5 de desembre, de protecció de dades personals i garantia dels drets digitals, i en les disposicions reglamentàries de l'ordenament intern en matèria de protecció de dades de caràcter personal.  
  
Cinquena. Difusió de la informació  
En les publicacions o qualsevol altre producte de difusió que realitzen sobre la base d'informació intercanviada qualsevol de les institucions signants es farà referència a la col·laboració de l'altra part.  
  
Sisena. Comissió de seguiment  
Es constitueix una comissió paritària de seguiment del conveni de cooperació amb la composició, funcions i calendari següents:  
a) Composició:  
Estarà constituïda per igual nombre de representants de cada institució, designats respectivament per l'Institut Nacional d'Estadística i per la CESSPCT. A aquesta comissió podrà incorporar-se, segons els temes a tractar, el personal tècnic d'ambdues parts que es considere oportú.  
  
b) Funcions:  
- Aprovar els documents en els quals es detallaran les necessitats d'informació d'una part i de l'altra, d'acord amb el Pla estadístic nacional i el Pla valencià d'estadística.  
- Fixar la periodicitat d'actualització d'aquests documents i aprovar les successives actualitzacions.  
- Analitzar les actuacions que en matèria de cooperació estadística consideren oportunes ambdues parts i, en particular, els possibles convenis relatius a operacions concretes.  
- Interpretar les qüestions litigioses que, en compliment del conveni, pogueren plantejar-se i resoldre qualsevol discrepància o controvèrsia que poguera sorgir-hi.  
- Avaluar el grau i l'eficàcia de compliment del conveni.  
c) Calendari de reunions  
La comissió de seguiment del present conveni es reunirà almenys una vegada a l'any, i sempre que ho sol·licite qualsevol de les parts.  
  
Setena. Finançament  
Les actuacions previstes en el present conveni no generaran costos ni donaran lloc a contraprestacions financeres entre les parts signants.  
  
  
Huitena. Vigència del conveni  
El present conveni es perfeccionarà amb el consentiment de les parts, i resultarà eficaç una vegada inscrit en el Registre Electrònic Estatal d'Òrgans i Instruments de Cooperació del sector públic i publicat en el Boletín Oficial del Estado i mantindrà la seua vigència per un període de quatre anys, que serà prorrogable per acord exprés de les parts per un altre període d'igual duració. Transcorreguts aquests huit anys, el conveni quedarà extint i en cas que es volguera seguir amb els compromisos d'aquest, se n'haurà de subscriure's un de nou.  
  
Novena. Modificació del conveni  
El present conveni podrà ser modificat per acord de les parts a proposta de qualsevol d'aquestes mitjançant la subscripció de la corresponent addenda de modificació, formalitzada durant el període de vigència.  
  
Deu. Règim d'extinció i resolució del conveni  
El present conveni, d'acord amb l'article 51 de la Llei 40/2015, d'1 d'octubre, de règim jurídic del sector públic, s'extingirà, tenint en compte que les actuacions que constitueixen el seu objecte són de caràcter continu, per incórrer en alguna de les causes de resolució següents:  
  
- El transcurs del termini de vigència sense haver-se'n acordat la pròrroga.  
- L'acord unànime dels signants.  
- L'incompliment de les obligacions i els compromisos assumits per qualsevol de les parts.  
- Per decisió judicial declaratòria de la nul·litat del conveni.  
- Per qualsevol altra causa diferent de les anteriors prevista en el conveni o en les lleis.  
En cas de resolució del conveni per qualsevol causa prevista en aquest o en la llei, la comissió de seguiment fixarà el termini per a la finalització de les actuacions que se'n deriven que estiguen en execució, termini que serà improrrogable.  
  
Onze. Incompliment de les obligacions i els compromisos assumits  
  
En cas d'incompliment de les obligacions assumides per una de les parts, l'altra part podrà notificar a la incomplidora un requeriment, perquè complisca en el termini de 15 dies les obligacions o compromisos que es consideren incomplits. Aquest requeriment serà comunicat a la comissió de seguiment del conveni. Si transcorregut aquest termini persistira l'incompliment, la part que el va dirigir notificarà a l'altra part la concurrència de la causa de resolució i s'entendrà resolt el conveni.  
  
  
Dotze. Règim jurídic i jurisdicció aplicables  
El present conveni té naturalesa administrativa i es regirà pel que es disposa en les seues clàusules i el títol preliminar, capítol VI de la Llei 40/2015, d'1 d'octubre, de règim jurídic del sector públic; la resta de normes administratives que hi siguen aplicables, i els principis generals del dret.  
Les controvèrsies sobre la interpretació i execució del present conveni seran resoltes al si de la comissió de seguiment i, en el cas que no fora possible, serà l'ordre jurisdiccional contenciós administratiu el competent per a resoldre les qüestions litigioses que pogueren suscitar-se entre les parts, de conformitat amb el que es disposa en la Llei 29/1998, de 13 de juliol, reguladora d'aquesta jurisdicció.  
  
El present conveni serà objecte de publicació íntegra en el portal de transparència de la Generalitat, a través de la gvaOberta, en el termini de 10 dies hàbils des de la seua inscripció en el Registre de Convenis de la Generalitat, a fi de complir les obligacions de transparència establides en la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
I en prova de conformitat, signen el present conveni  
  
14.02.2020. El president de l'Institut Nacional d'Estadística: Juan Manuel Rodríguez Poo.  
  
13.02.2020. El conseller d'Economia Sostenible, Sectors Productius, Comerç i Treball: Rafael Climent González.